REGOLAMENT TAL-KUMMISSJONI (KE) Nru 759/2009
tad-19 ta’ Awwissu 2009
li jemenda l-Anness tar-Regolament tal-Kunsill (KE) Nru 21/2004 li jistabbilixxi sistema għall-identifikazzjoni u r-reġistrazzjoni tal-annimali ovini u kaprini
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 21/2004 tas-17 ta’ Diċembru 2003 li jistabbilixxi sistema għall-identifikazzjoni u r-reġistrazzjoni tal-annimali ovini u kaprini u li jemenda r-Regolament (KE) Nru 1782/2003 u d-Direttivi 92/102/KEE u 64/432/KEE (1), u b’mod partikolari l-ewwel subparagrafu tal-Artikolu 10(1) tiegħu,
Billi:
(1)
Ir-Regolament (KE) Nru 21/2004 jistipula li kull Stat Membru għandu jistabbilixxi sistema għall-identifikazzjoni u r-reġistrazzjoni tal-annimali ovini u kaprini skont id-dispożizzjonijiet ta’ dan ir-Regolament.
(2)
Din is-sistema fiha erba’ elementi, li huma: mezzi ta’ identifikazzjoni biex jiġi identifikat kull annimal; iż-żamma ta’reġistri aġġornati dwar kull stabbiliment; dokumenti dwar ċaqlieq; u reġistru ċentrali jew bażi ta’ dejta kompjuterizzata. L-Anness ta’ dan ir-Regolament jistipula r-rekwiżiti għal dawn l-elementi.
(3)
L-Artikolu 4(3) tar-Regolament (KE) Nru 21/2004 fil-preżent jistipula li annimali intiżi għall-qatla qabel l-età ta’ 12-il xahar u mhux intiżi għal kummerċ intra-Komunitarju jew esportazzjoni lejn pajjiżi terzi jistgħu jiġu identifikati b’metodu li jikkonforma mal-kundizzjonijiet stabbiliti fit-Taqsima A.7 tal-Anness ta’ dan ir-Regolament. Iżda, f’xi każijiet annimali li oriġinarjament kienu intiżi għall-qatla jintużaw madankollu għat-tagħmir iktar tard fi stabbilimenti differenti minn dak tat-twelid. Għalhekk għandu jkun permess li dawn l-annimali jitħallew ikunu identifikati individwalment wara li jkunu ħallew l-istabbiliment fejn twieldu sakemm l-annimal individwali jista’ jiġi ttraċċat sal-istabbiliment fejn twieled.
(4)
It-taqsima C tal-Anness tar-Regolament (KE) Nru 21/2004 tistipula t-tagħrif li għandu jkun hemm fid-dokument ta’ ċaqlieq. Sabiex jiġi reġistrat il-kodiċi ta’ identifikazzjoni individwali ta’ kull annimal fuq id-dokument ta’ ċaqlieq, il-karatteristiċi ta’ identifikazzjoni ta’ kull annimal individwali għandhom jiġu reġistrati mat-tluq. Reġistrazzjoni simili għandha terġa’ ssir fl-istabbiliment ta’ destinazzjoni. Sabiex jitnaqqas il-piż ta’ amministrazzjoni, għandu jkun permess li jitħalla li jiġu reġistrati l-kodiċijiet ta’ identifikazzjoni tal-annimali fl-istabbiliment ta’ destinazzjoni, minflok fl-istabbiliment ta’ tluq, suġġett għal ċerti kundizzjonijiet.
(5)
L-Artikolu 7(2) tar-Regolament (KE) Nru 21/2004 jistipula li ċerti sidien (detenturi) iżommu inventarju tal-annimali tal-inqas kull sena. Il-Parti D tal-Anness ta’ dan ir-Regolament jistipula li ċertu tagħrif jinżamm fil-bażi ta’ dejta kompjuterizzata. Ir-riżultati tal-inventarju huma parti minn dan it-tagħrif. Sabiex jitnaqqas il-piż ta’ amministrazzjoni, għandu jkun permess li ma jiġux reġistrati dawn ir-riżultati f’dawk l-Istati Membri fejn il-bażi ta’ dejta kompjuterizzata jkun fiha, barra mit-tagħrif meħtieġ skont il-Parti D ta’ dan l-Anness, il-kodiċijiet ta’ identifikazzjoni individwali ta’ kull annimal fl-istabbilimenti.
(6)
Ir-Regolament (KE) Nru 21/2004 għalhekk għandu jiġi emendat skont dan.
(7)
Il-miżuri stipulati f’dan ir-Regolament huma skont l-opinjoni tal-Kumitat Permanenti għall-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
L-Anness għar-Regolament (KE) Nru 21/2004 għandu jiġi emendat skont l-Anness għal dan ir-Regolament.
Artikolu 2
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u għandu jkun applikabbli b’mod dirett fl-Istati Membri kollha.
Magħmul fi Brussell, id-19 ta’ Awwissu 2009.